གཉིས་པ་དམ་ཚིག་བཤད་པ་ལ་དྲུག་སྟེ།དམ་ཚིག་གི་ངོ་བོ་ངེས་ཚིག་དང༌།བསྲུང་བའི་ཡུལ་དང༌།རྟེན་དང༌།དབྱེ་བ་དང༌།སྐྱོན་ཡོན་དང༌།དམ་ཚིག་གི་རང་བཞིན་བསྟན་པའོ།དང་པོ་ལ་ངོ་བོ་ནི་དགེ་མི་དགེ་ཐམས་ཅད།བདེར་གཤེགས་ཞི་ཁྲོའི་བཀའ་ལ་འདུས་ཤིང་དེའི་དོན་ལས་མི་འདའ་བའོ།ངེས་ཚིག་ནི་མ་བསྲུང་ན་རང་རྒྱུད་ཀྱི་ཡོན་ཏན་ཐམས་ཅད་ཚིག་ཅིང༌།ངན་སོང་གསུམ་དུ་ལྷུང་གིན་ཚིག་པས་ཚིག་ཞེས་བྱ་བ་ལ།བསྲུང་ན་ཕྱི་ནང་གི་དགྲ་བགེགས་དང་རང་རྒྱུད་ཀྱི་ཉོན་མོངས་པ་ཚིག་ནས་ཐར་པ་ཐོབ་པའོ།གཉིས་པ་ཡུལ་ནི།སྤྱིར་ན་འགྲོ་དྲུག་ལམ་ལྔ་དང་བཅས་པ་ཡིན་མོད་ཀྱིས་འོན་ཀྱང་གསང་སྔགས་ཀྱི་ལུགས་ཀྱི།ཡི་དམ་ཀྱི་ལྷ་དང་ཞལ་སྐྱིན་གྱི་རྟེན་དང༌།ལུང་འབོགས་པའི་དཔོན་གསས་དང།མཆེད་དང་གྲོགས་པོ་དང།ཡང་གསང་གི་ལྷ་དང་ལྔ་པོ་དེ་དག་ཡིན་ཏེ།ཡི་དམ་ལྷ་ནི་མི་སྤོང་རྟག་དུ་བསྒོམ།ཞེས་གསུངས་སོ།གསུམ་པ་བསྲུང་བའི་རྟེན་ནི།ཀུན་བཟང་ཐུགས་ཀྱི་ཐིག་ལེ་ལས།བག་ཆགས་གཡོས་ནས་སད་པ་ཡི།དགའ་དད་མོས་ནས་མདུན་སྤྱོད་པའི།གང་ཟག་རྐྱེན་གྱི་སད་པའོ།ཞེས་གསུངས་པས།གསང་སྔགས་ཀྱི་ལས་འཕྲོ་སད་ཅིང་དོན་ལ་མོས་པའི་གང་ཟག་ཡིན་ཏེ།འགྲོ་བ་གང་གི་རྒྱུད་ལ་སྐྱེ་རུང་པའོ།བཞི་པ་དབྱེ་བ་ལ་བཞི་སྟེ།རྩ་བ་དང༌།ཡན་ལག་དང༌།ཉིང་ལག་དང༌།ཁྱད་པར་གྱི་དམ་ཚིག་གོདང་པོ་ལ་ལྔ་སྟེ།ཡིད་བཞིན་གྱི་ནོར་བུ་སྤྱི་གཙུག་ནས་མི་དབོག་ཅེས་བྱ་སྟེ།དཔོན་གསས་བླ་མ་མན་ངག་གི་རྩ་བ་ཡིན་པས་སྤྱི་བོའི་གཙུག་ཏུ་ཁུར་བ་དང༌།ཕོ་བྲང་གཞལ་ཡས་ཀྱི་མདངས་མི་འཕྲོག་ཅེས་བྱ་སྟེ།ཡི་དམ་བྱིན་རླབས་ཀྱི་རྩ་བ་ཡིན་པས།ལས་དམ་ཡེ་ཤེས་ཀྱི་དཀྱིལ་འཁོར་གསལ་བཏབ།ས་ཆུ་རྒྱུན་གྱི་འབྲེལ་མི་བཅད་ཅེས་བྱ་སྟེ།སྔགས་དང་ཕྱག་རྒྱ་ནུས་པའི་རྩ་བ་ཡིན་པས།བཅའ་བསྒྱུར་བཟླས་པ་རྒྱུན་མི་བཅད།དྲི་མེད་ལས་ལ་དྭོགས་མི་རྒོ་༼བགོ༽ཞེས་བྱ་སྟེ།གཡུང་དྲུང་ཁྱད་པར་གྱི་ཐེག་པ་ལ་འཇུག་པའི་ཐབས་ཁྱད་པར་ཅན་སྤྱི་དམ་གྱི་རྩ་བ་ཡིན་པས་བཀའ་ལུང་ལ་སྨད་པ་མི་བྱ་བ་དང༌།གསང་སྒོ་གཉེན་པོ་ཡན་པར་མི་བཏང་ཞེས་བྱ་བ་སྟེ།ཨུ་ཡ་བ་དངོས་གྲུབ་ཀྱི་རྩ་བ་ཡིན་པས་ཤིན་ཏུ་ཨག་ཐམ་པ་དང་ལྔ་ནི་ལུས་དང་སྲོག་ལ་བབ་ཀྱང་གཅེས་སྤྲས་སུ་བྱའོ།གཉིས་པ་ཡན་ལག་གི་དམ་ཚིག་ལ་བཅུ་སྟེ།གཏི་མུག་དཔོན་གསས་ཀྱི་ཡན་ལག་ཡིན་ཏེ།རིག་པ་ལྷག་མཐོང་གི་སྙིང་པོར་གྱུར་པས་མི་སྤང་བ་དང༌།འདོད་ཆགས་གསས་མཁར་གྱི་ཡན་ལག་ཡིན་ཏེ།འདོད་དགུ་ལོངས་སྤྱོད་ཀྱི་གཞི་མར་གྱུར་པས་མི་སྤང་བ་དང༌།ང་རྒྱལ་སྔགས་ཀྱི་ཡན་ལག་ཡིན་ཏེ།འདུ་བྱེད་ལས་ཀྱི་སྙིང་པོ་ཡིན་པས་མི་སྤང་བ་དང༌།ཕྲག་དོག་སྤྱི་དམ་གྱི་རྩ་བ་ཡིན་ཏེ།གཉིས་མེད་ལས་ཀྱི་སྙིང་པོ་ཡིན་པས་མི་སྤང་བ་དང༌།ཞེ་སྡང་གསང་བའི་ཡན་ལག་ཡིན་ཏེ།ཨུ་ཡ་བ་དངོས་གྲུབ་ཀྱི་ཡན་ལག་ཏུ་གྱུར་པས་མི་སྤང་བ་དང་ལྔ་ནི།དུག་ལྔ་རང་ཁར་སྤྱད་པ་མ་ཡིན་ཏེ།དུག་ལྔ་ལྷ་ལྔ་སྐུ་ལྔ་ཡེ་ཤེས་ལྔར་བསྒྱུར་ལ་ཉམས་སུ་བླང་ངོ༌།བདུད་ཀྱི་བྱང་སེམས་དཀར་པོ་རྣམ་ཤེས་ཀྱི་བདུད་བཅོམ་ནས།སྟོང་པ་ཉིད་ཀྱི་ཡེ་ཤེས་སུ་གྱུར་པའི་བདུད་ཀྱི་ཆེན་པོ་ཡིན་པས་མི་སྤང་བ་དང༌།གསང་ཤ་གལ་ཆེན་གཟུགས་ཀྱི་བདུད་བཅོམ་ནས།མེ་ལོང་ལྟ་བུའི་ཡེ་ཤེས་སུ་གྱུར་པས་མི་སྤང་བ་དང༌།བདུད་ཀྱི་དྲི་ཆེན་འདུ་བྱེད་ཀྱི་བདུད་བཅོམ་ནས་མཉམ་ཉིད་ཡེ་ཤེས་སུ་གྱུར་བའི་བདུད་རྩི་ཆེན་པོ་ཡིན་པས་མི་སྤང་བ་དང༌།བདུད་ཀྱི་དྲི་ཆུ་འདུ་ཤེས་ཀྱི་བདུད་བཅོམ་ནས།བྱ་བ་གྲུབ་པའི་ཡེ་ཤེས་སུ་གྱུར་བའི་བདུད་ཀྱི་ཆེན་པོ་ཡིན་པས་མི་སྤང་བ་དང༌།བྱང་སེམས་དམར་པོ་ཚོར་བའི་བདུད་བཅོམ་ནས།སོ་སོར་རྟོགས་པའི་ཡེ་ཤེས་སུ་གྱུར་བའི་བདུད་ཀྱི་ཆེན་པོ་ཡིན་པས་མི་སྤང་བ་དང༌།དེ་ལྟར་ལྔ་ནི་ཐབས་ཀྱི་རོལ་པར་སྤྱོད།ཞལ་ཟས་ཐམས་ཅད་བདུད་རྩི་ལྔའི་རང་བཞིན་དང༌།དམུ་ཡད་ཀྱི་ལོངས་སྤྱོད་དུ་རོལ་པར་བྱའོ།གསུམ་པ་ཉིང་ལག་གི་དམ་ཚིག་ནི།མི་དགེ་བ་བཅུ་སྤང་ཞིང་དགེ་བ་བཅུ་བླང་བ་སྟེ།དེ་ཡང་ལུས་ཀྱི་སྲོག་གཅོད་པ་སྤངས་ཏེ།བྱམས་པས་གསོ་ལ་དག་བའི་དགེ་བ་དང་དུ་བླང་བ་དང༌།ངག་འཁྱལ་བ་སྤངས་ལ།ངག་ཞི་ལ་གསུང་སྙན་པར་སྨྲ་བ་དང༌།ཚིག་རྩུབ་མོ་སྤངས་ལ་ཚིག་ཞི་དལ་དུ་སྨྲ་བ་དང༌།ཕྲ་མ་སྤངས་ལ་ཀུན་དང་མཐུན་པར་སྨྲ་བ་དང༌།རྫུན་སྤངས་ལ་དྲང་པོ་སྒྲོས་སྐུར་མེད་པར་སྨྲ་བ་དང༌།ཡིད་ཀྱི་མངན་སེམས་སྤངས་ལ།བརྩེ་སེམས་གདུང་བར་སེམས་པ་དང༌།གཞན་ལ་གནོད་པའི་སེམས་སྤང་་ཞིང༌།ཀུན་ལ་ཕན་པའི་ཐུགས་རྗེས་སེམས་ཅན་ཀུན་བཟུང་བ་དང༌།ལོག་པར་ལྟ་བའི་སེམས་སྤངས་ལ།བདེན་པས་དོན་ལ་སྤྱོད་པའི་དགེ་བ་དྭངས་དུ་བླང་ངོ༌།བཞི་པ་ཁྱད་པར་གྱི་དམ་ཚིག་ལ་ལྔ་སྟེ།སྤང་བར་བྱ་བ་དང༌།གསང་བར་བྱ་བ་དང༌།བསྒྱུར་བར་བྱ་བ་དང༌།སྤྱད་པར་བྱ་བ་དང༌།མི་འདའ་བར་བྱ་བའི་དམ་ཚིག་གོདང་པོ་སྤང་བ་ལ་ཉི་ཤུ་རྩ་གསུམ་ཡིན་ཏེ།དེ་ཡང་ཐུགས་རྗེ་ཉི་མའི་སྒྲོན་མེ་མི་བསྣུབ།ཅེས་བྱ་སྟེ།གཡུང་དྲུང་བོན་གྱི་བསྟན་པ་ལ་གནས་པར་བྱ།སེང་གེ་དཀར་མོའི་ལྟག་པ་མི་བཅགཅེས་བྱ་སྟེ།དཔོན་གསས་བླ་མའི་སྐུ་མི་སྨད།ནོར་བུ་རིན་པོ་ཆེ་གཙུག་ནས་མི་འབོགས།ཅེས་བྱ་སྟེ།བླ་མའི་ཐུགས་མི་བཀོལ་༼དཀྲུགས༽།གཡུང་དྲུང་གཏམས་པའི་རྫོང་མི་བཤིག་ཅེས་བྱ་སྟེ།གཤེན་གྱི་དཀོར་ལ་མི་རླམ།མེ་རི་འབར་བའི་འོབས་མི་དབྲལ་ཞེས་བྱ་སྟེ།གསང་བའི་མཚམས་མི་དབྲལ།མེ་མ་མུར་སྟན་དུ་མི་བཏིང་ཞེས་བྱ་སྟེ།དཔོན་གསས་དང་སློབ་མའི་ཡུམ་མི་བསླད།ཤེལ་འཕྲེང་དཀར་པོའི་ཐག་པ་མི་བཅད་ཞེས་བྱ་སྟེ།ལྷ་མཆོད་ཀྱི་ནང་དུ་མཁོན་མི་སྒུག༼བྱ༽།གཡུང་དྲུང་སྣོལ་པའི་དབལ་ཟུར་མི་བཅག་ཅེས་བྱ་སྟེ།ཕྱག་རྒྱའི་དགྲ་ཟུར་མ་ཉམས་པར་བྱ།གཡུ་འབྲུག་སྔོན་མོའི་སྒྲ་མི་བཅག་ཅེས་བྱ་སྟེ།སྙིང་པོའི་སྒྲ་མི་བཅག།མུན་པའི་སྒྲོན་མེ་མི་བསད་ཞེས་བྱ་སྟེ།ཏིང་ངེ་འཛིན་ཕྱལ་བར་མི་བཏང༌།ཁྲོ་ཆུ་ཁོལ་མ་སྐོམ་དུ་མི་བཏུང་ཞེས་བྱ་སྟེ།ཚོགས་འདྲེས་པའི་ནོར་མི་རྐུ།དུག་དང་འདྲེས་པའི་ཟས་མི་བཟའ་ཅེས་བྱ་སྟེ།དགེ་སྡིག་འཆོལ་པར་མི་སྤྱད།འདོད་པ་དགུ་འགྱུར་གྱི་ནོར་མི་རྐུ་ཅེས་བྱ་སྟེ།ཟབ་མོའི་བཀའ་ལ་དཔེ་རྐུན་མི་བྱ།བདུད་རྩིའི་ཆུ་བོ་རྒྱུན་མི་བཅད་ཅེས་བྱ་སྟེ།ཚོགས་དང་མཆོད་པའི་རྒྱུན་མི་བཅད།ཤེལ་གྱི་སྐྲས་པ་འོབས་སུ་མི་སྐུར༼སྐྱུར༽་ཞེས་བྱ་སྟེ།དད་པ་ཅན་གྱི་ཚོགས་མི་བཅགརག་ཤ་སྲིན་པོའི་བུ་མི་གསོ་ཞེས་བྱ་སྟེ།སྡིག་པ་ཅན་གྱི་གྲོགས་མི་བསྟེན།ཟ་མ་ཏོག་དུ་དུག་མི་སྤྱོད་ཅེས་བྱ་སྟེ།མཆེད་ལྕམ་ནང་དུ་མི་སླད།ཐབས་དང་ཤེས་རབ་ཡ་མི་འབྲལ་ཞེས་བྱ་སྟེ།ཐུགས་ཀྱི་ཐིག་ལེ་དཀར་དམར་དུ་སྤྲོ།རི་རབ་ཀྱི་རྩེ་མི་བཤིག་ཅེས་བྱ་སྟེ།ཕའི་ལུས་ལ་ཐོ་མི་འཚམ།རྒྱ་མཚོའི་གཏིང་དུ་དུག་མི་སྤྱོད་ཅེས་བྱ་སྟེ།མའི་ལུས་ལ་མངལ་མི་སྤྱད།ཡི་དམ་གྱི་ལྷ་ལ་འཁོན་མི་བྱ།དམ་ཚིག་གི་ལྷ་ལ་དབྱེ་མི་བསྣོལ།ལས་ཀྱི་ལྷ་ལ་ར་ཆོད་མི་བྱའོ།གཉིས་པ་གསང་བར་བྱ་བ་ནི་དགུ་སྟེ།གནས་ནི་གསར་རྙིང་ཕྱོགས་མཚམས་མ་ལོག་པ།མཚན་དང་ལྡན་པ་ཨ་དཀར་ལོངས་སྤྱོད་རྒྱན་གྱི་གནས་ལྟ་བུ་དེ་གསང་ངོ༌།དུས་གསང་བ་ནི།ལོ་དུས་སྟག་སྤྲེལ་ཕག་སྦྲུལ་བཞི་ལ་འཇུག་ཅིང་ཐོན་པ་དེ་གསང༌།ཟླ་བའི་དུས་ར་བ་བཞི་ལ།ཞག་དུས་རབ་ལོ།འབྲིང་ཟླ་བ།ཐ་མ་ཞག་དུ་སྒྲུབ་པ་དང༌།ཟ་མའི་དུས།སྔ་གྲོ།དགོང་མོ།ཉིན་གུང་མཚན་གུང་བཞི་ལ་འཇུག་ཅིང་ཐོན་པ་དང༌།གཟའ་སྐར་གྱི་དུས་བཟང་ཞིང་དར་བ་ལ་འཇུག་ཅིང་ཐོན་པ་རྣམས་གསང་བའོ།ལྷ་གསང་བ་ནི་ཡི་དམ་གྱི་ལྷ་དང༌།ལས་ཀྱི་ལྷ་ལས་སོགས་འདི་ལྟ་བུ་ཡིན་ཞེས་གསང་ངོ༌།རྫས་གསང་བ་ནི་མཆོད་རྫས་དང་རྟེན་རྫས་བསྐང་རྫས་ལས་སོགས་པ་དོན་ཆེད་འདི་ལྟ་བུ་དགོས་ཞེས་གསང་བ་དང༌།རྟེན་གསང་བ་ནི་ཕྱི་རྟེན་གྱི་སྐོས་ལྔ་དང༌།ནང་རྟེན་གྱི་བཅུད་དགུ་དང༌།གསང་བའི་རྟེན་དྲུག་ལ་སོགས་འདི་ལྟ་བུའི་རྟེན་ཡིན་ཞེས་པ་གསང་བའོ།ལས་གསང་བ་ནི།ཞི་རྒྱས་དབང་དྲག་བཞིའི་ལས་གསང་བ་དང༌།རྒྱུ་རྐྱེན་གསང་བ་ནི་གདུང་བ་སྟོང་གི་སྙིང་ཁྲག་དང༌།རྔམ་པ་དགུའི་ལྟག་ཤ་དང༌།འབྲུ་སྣ་དགུའི་ངར་ཕྱེ་ལ་སོགས་གསང་ངོ༌།རྐྱེན་ནི་འཚོ་བ་ཟས་ཀྱི་རྐྱེན་དང༌།དུག་འཇོམས་སྨན་དང༌།དགྲ་ཟློག་མཚོན་དང༌།རྐྱེན་ཟློག་ཟང་ཟིང་ཡས་སྟེགས་ཀྱི་རྐྱེན་ལས་སོགས་པ་གསང་བའོ།འབྲས་བུ་གསང་བ་ནི།དུས་འདིེར་ཐོབ་པའི་འབྲས་བུ་ཚེ་རིང་ནད་མེད།བཙན་ཕྱུག་བཀྲ་ཤིས་ཡིད་འོང་མཐུ་བྱིན་ལྡན་པ་རྣམས་ཐོབ་པས་དབང་མ་ཐོབ་པ་ལ་གསང་བ་དང༌།ཕྱི་མར་ཐོབ་པ་མཐར་མཐུག་གི་འབྲས་བུ་ཕྱག་རྒྱ་ཆེན་པོ་རིག་འཛིན་གྱི་ས་ཐོབ་པ་དང༌།སར་ཆུད་པ་དང༌།སར་གྲོལ་བ་དང༌།སྨིན་པ་ཕྱིར་མི་ལྡོག་པའི་ས་ནོན་པ་ལ་སོགས་པ་གསང་བའོ།རྟགས་གསང་བ་ནི།དངོས་དང་ཉམས་དང༌།རྨི་ལམ་ལ་སོགས་པ་མཆོག་དང་ཐུན་མོང་ལ་སོགས་ཀྱི་རྟགས་རབ་འབྲིང་གང་ཡང་གསང་བ་དང་དགུའོ།།